– For kort tid siden ville Knut Arild Hareide felle Erna Solberg for å sette inn Jonas Gahr Støre som statsminister. Det er ingen samarbeidsinvitasjon til Frp å utnevne han som ny samferdselsminister, skriver Siv Jensen på Frps nettsider fredag.

NYSLÅTT MINISTER: Knut Arild Hareide (KrF) fikk blomster og klem da han kom ut på Slottsplassen som Norges nye samferdselsminister fredag. Foto: Cicilie Sigrid Andersen / NRK

– Jeg har kritisert regjeringen for å være for grå. Å gjøre den litt rødere ser jeg ikke på som en forbedring, fortsetter Jensen.

Erna Solbergs trepartiregjering med KrF og Venstre er en mindretallsregjering, og blir derfor avhengig av å få støtte fra andre partier i Stortinget for å få sine saker gjennom.

Etter at Frp trakk seg fra regjeringssamarbeidet, har de flere ganger understreket at partiet ikke lenger føler seg forpliktet til å følge Granavold-plattformen, som gjaldt da Frp var et regjeringsparti, men heller stemme ut fra eget partiprogram og kreve at de får noe igjen.

– Rein provokasjon

Frp har også latt seg provosere av at Venstres Abid Raja nå også får en plass ved Kongens bord etter at Raja i høst beskyldte Frp for å drive med «brun propaganda».

Avtroppet olje- og energiminister, Sylvi Listhaug, stiller seg bak partilederens reaksjon på utnevnelsene av Hareide og Raja.

– Dette er rein provokasjon, så vi registrerer det. Jeg lover at vi kommer til å være aktive i Stortinget, sier Sylvi Listhaug til NRK.

Hun sier Frp skal ha et konstruktivt samarbeid med regjeringa, men at det nå er Frp i opposisjon som gjelder.

– Det kommer nok både regjeringa og resten av Norge å merke, sier Listhaug.

Her er Erna Solbergs nye regjering Du trenger javascript for å se video.

– Vi gir alle folk en sjanse

– Jeg synes det er en god ting i norsk politikk å tenke at av vi gir alle folk en sjanse til å bevise om de kan samarbeide godt. Det er politikken som er grunnlaget for om man kan samarbeide, ikke enkeltpersoner. Det regner jeg med at også Frp ser, svarte Erna Solberg på spørsmål fra pressen fredag.

Statsministeren innrømmet imidlertid at hun synes Abid Raja (V) og Knut Arild Hareide (KrF) har en jobb å gjøre for å skaffe seg tillit i andre partier regjeringa skal samarbeide med.

– Men jeg tror at på de to områdene som de har ansvar for, så vil heller ikke det være den største utfordringa, fortsatte Solberg.

Hareide er utnevnt til ny samferdselsminister og Abid Raja er ny kultur- og likestillingsminister.

SVARER: Statsminister Erna Solberg (H) sier det er politikken, og ikke enkeltmennesker, som er grunnlaget for om partiene kan samarbeide om ulike saker. Foto: Cicilie Andersen / NRK

Statsministeren brukte også anledninga til å mane partiene til å ta ansvar for de store reformene forrige regjering har satt i gang, så man ikke gjør det vanskelig for dem som allerede er i gang med å rulle reformene ut i Norge.

– Det å skape usikkerhet rundt folk som jobber nå, det synes jeg ikke er god ledelse. Den ledelsen må ikke bare ligge hos oss, men også i Stortinget, sa Solberg.

Hareide: – Krever to parter for få det til

Samferdselsminister Knut Arild Hareide (KrF) sier han har forståelse for at noen reagerer på at han blir utnevnt som statsråd, men at han håper han kan overbevise dem ved å levere gode resultater. Foto: Cicilie Sigrid Andersen / NRK

I en Facebook-post fredag, skriver Knut Arild Hareide at: «Politikken er full av dilemmaer. Men skal vi få til konkrete politiske resultater må vi dyrke kompromissene og bygge broer. Ikke murer».

– For ei uke siden hadde jeg ikke tenkt at jeg skulle gå inn på regjeringskontorene, men det politiske Norge har endret seg. Det har vært et reelt dilemma for meg, men jeg landet på at det var riktig, sa Hareide da han seinere mottok nøklene til sitt nye kontor.

Ifølge Hareide har han «forståelse for at noen stiller spørsmål» ved å utnevne ham som samferdselsminister, men at han håper han kan få tillit ved å levere gode resultater.

– Jeg har veldig stor respekt for Siv og hennes politiske arbeid, og jeg har lyst til å få til gode løsninger med Frp. Det har vi fått til før. Vi samarbeidet godt med Siv da vi satt utenfor regjering, men det krever to parter for å få det til, sier Hareide.